[Video] Arno Carstens oor Prince en Donald TrumpFoto: Skermskoot uit die video Arno Carstens het laas week by Maroela Media kom kuier om oor sy eerste Afrikaanse EP (oftewel mini-album), Die aand, te gesels. Die aand se oorsprong is van Die aandblom 13, die titel van sy Afrikaanse album wat later vanjaar uitgereik word. Arno sê hy wou iets anders doen omdat hy reeds verskeie Engelse albums het. “Ek het altyd gedink ek gaan ŉ Afrikaanse album die lig laat sien as ek 50 of 60 is, maar verlede jaar het ek die geleentheid gekry om iets in Afrikaans te doen. Springbok Nude Girls se musiek is altyd bietjie swaarder, en my solo-musiek is altyd ŉ bietjie ligter; so, dit was tyd vir iets anders.” Dié rocker het elke snit self geskryf en meen hy het ook hulp van vriende soos Hunter Kennedy gekry. “Hunter het dit gelees om te kyk of dit ‘koel’ is, en dit was verbasend in die kol – hy het toe baie min verander.” Arno sê hy het saam met ŉ goeie span gewerk en goeie ondersteuning gekry met die maak van dié mini-album. Die inspirasie vir Die aandblom 13 kom van al die plekke waar Arno grootgeword het. “Ek het oor plekke soos Ceres, Worcester, Stellenbosch, die Karoo en Johannesburg geskryf. Dis anders om in Afrikaans te skryf. Ek het dus eers die woorde in poësieformaat geskryf, en toe die musiek bygevoeg.” Arno het reeds die res van sy Afrikaanse album begin opneem, wat oor ŉ paar maande beskikbaar sal wees. Kyk die video om te hoor wat Arno van die sanger, Prince, te sê het, en vir wie hy in die Amerikaanse verkiesing sou stem.